Vahepealsel perioodil kuulus Chuck Norris lühikest aega ka märkide hulka, mis tähistasid vananevaid allakäinud märulistaare, kuid hilisema järgu muutuseid iseloomustab just tema märgis võitmatuse ja suure jõu tähenduse suur kasv. Varem sisenes "Chuck Norris" kui märk kasutusse erinevates  internetipõhistes naljatekstides. Väidetes Chuck Norrise suure väe kohta peitub aga tõeretoorika ja küsimust "kas ta on nii võimas?" nii suuremastaabiliselt püstitades omistatakse märgile tekstilises kontekstis tahes-tahtmata kõnealused omadused, täpselt nagu kellegi pedofiilias süüdistamisel küsimuse "kas ta on pedofiil?" esitamine lisab selle inimese kui märgi tähenduste hulka ka pedofiilia, olenemata, kas küsimuse vastus on jaa või ei. Kõige hilisemas järgus on "Chuck Norris" saanud tähistama jõudu ja  võitmatust olenemata, kas märki kasutatakse naljatekstis või mitte.